Татарстан Республикасы

Тукай муниципаль районы

Муниципаль бюджет белем бирү учреждениясе

“Калмаш урта гомуми белем бирү мәктәбе”нең

татар теле һәм әдәбияты укытучысы

Бурганова Гөлнара Нәсим кызының

педагогик эшчәнлегенә бәяләмә

 Бурганова Гөлнара Нәсим кызы Калмаш урта гомуми белем бирү мәктәбендә 2009 елдан бирле татар теле һәм әдәбияты дәресләре укыта. Үзенең эшләү дәверендә ул үзен эзләнүчән, иҗади укытучы һәм тәрбияче итеп күрсәтте. Үзенең эшчәнлегендә район һәм республика укытучыларының алдынгы тәҗрибәсен куллана, дәресләрне өстәмә әдәбият, методик әдәбият һәм журналлардан күп материаллар белән тулыландырып мавыктыргыч, җанлы, кызыклы, файдалы итеп үткәрә. Дәресләрнең практик өлешләренә зур игътибар бирә. Ул үзенең фәнен тирәнтен белә. Татар теле һәм әдәбият дәресләрендә балаларга әхлак тәрбиясе бирү буенча күләмле эш алып бара. Гөлнара Нәсимовна үз белемен күтәрү өстендә даими эшли. Укучылар белән бергә татар теле һәм әдәбияты кабинетын дәрескә җайлы итеп җиһазлады. Гөлнара Нәсимовна район методик берләшмәсе эшендә актив катнаша. 2013-2014 уку елында районның татар теле һәм әдәбияты укытучылары өчен 5 нче сыйныфта Әмирхан Еникиның “Бала” әсәре буенча ачык дәрес һәм Гимазова Хәлимә апаның тормыш юлына багышланган “Күңел сандыгында ниләр бар?” китабы буенча тәрбия сәгате күрсәтте. 2014-2015 уку елында укучыларны олимпиадага әзерләү буенча эш тәҗрибәсе белән уртаклашты, мастер класс үткәрде.
 Гөлнара Нәсимовна укучылар белән индивидуаль эшли. Мәктәптә укыган рус телле балалар белән татар теленең үзенчәлекләре өстендә эшләсә, сәләтле балалар белән иҗади конкурсларда, конференцияләрдә катнашып призлы урыннар яулый. Садыкова Айсылу (10 класс) прокуратура органнарына багышланган сочинениеләр конкурсында призер булды. Республика күләм

 “ Яшьләр фәнни эзләнүдә” исемле фәнни - практик конференциядә Исламова Гөлназ “Матурлыкка омтылыш” номинациясендә “Әдәби әсәрнең сәнгатьчә эчтәлеге һәм аны анализлау”темасы буенча чыгыш ясап Лауреат исемен яулады, Исламова Алсу һәм Адиева Айсылу чыгышлары өчен III дәрәҗә диплом белән бүләкләнде. Лотфуллина Гөлназ “Флера Сафиуллина укулары” конференциясендә катнашты. Мәктәп укучылары “Зирәк тиен”, Казан Федераль Университеты үткәргән татар теле буенча фән олипиадасының интернет турында актив катнашалар. Бөтенроссия фән олимпиадасында Садыкова Айсылу 2012-2013 уку елында татар әдәбияты буенча район күләмендә җиңүче, 2013-2014 уку елында татар теле фәне буенча җиңүче, 2014-2015 уку елында татар теле һәм татар әдәбияты буенча призер булды, 2014-2015 елда Лотфуллина Гөлназ татар теле олимпиадасының район этабында призер, ә 2015-2016 нчы елда Хасанова Әдилә татар теле буенча призер булды.

 Гөлнара Нәсим кызы класс җитәкчесе буларак та нәтиҗәле эшли. Ул балаларның психологиясен өйрәнеп һәр укучыга шәхси якын килеп эшли. Аның укучылары мәктәп һәм район күләмендә үткәрелгән чараларда теләп катнашалар, призлы урыннар яулыйлар. 2013-2014 уку елында 6 сыйныф укучылары “Без тынычлык сайлыйбыз” (“Мы выбираем мир”) стена газеталары конкурсында республика буенча 1 урынны яуладылар. 2014-2015 нче уку елында 7 сыйныф укучылары “Помоги первокласснику безопасно прийти в школу” республика конкурсында “Видеоклип” номинациясендә җиңүче булдылар. Гөлнара Нәсимовна халык һәм ата-аналар арасында зур авторитетка ия. 2014 - 2015 елны Гөлнара Нәсимовнага беренче квалификацион категория бирелде.

 Гөлнара Нәсим кызы чын мәгънәсендә үз эшенең остасы. Шулай да – осталыкка чикләр юк. Һәрдаим үсештә, эзләнүдә булган укытучы гына уңышларга ирешә, заман белән бергә атлый ала.

Гуманитар фәннәр укытучыларының

методик берләшмәсе җитәкчесе: /Аскарова Р.Т./